EA คว้ารางวัล “Asian Service Award 2021” ยืนหนึ่งเรือโดยสารพลังงานไฟฟ้า
EA บริษัทหนึ่งเดียวที่ได้รับรางวัล Asian Service Award 2021 จากผลงานเรือโดยสารพลังงานไฟฟ้า MINE SMART FERRY
2 พ.ย. 2564

นายสมโภชน์ อาหุนัย ประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA ผู้นำนวัตกรรมด้านพลังงานหมุนเวียน พลังงานไฟฟ้า และยานยนต์ไฟฟ้า เปิดเผยว่า EA รู้สึกยินดีเป็นอย่างยิ่งที่เรือโดยสารไฟฟ้า MINE SMART FERRY ยานยนต์ไฟฟ้าเพื่อการพาณิชย์ (Commercial EV) ซึ่งออกแบบและผลิตโดยฝีมือคนไทย 100% ที่ EA มุ่งมั่นพัฒนาเพื่อลดมลพิษทางน้ำ ทางอากาศ และทางเสียง พร้อมยกระดับการเดินทางทางน้ำของประชาชนในแม่น้ำเจ้าพระยาให้มีความปลอดภัย และสะดวกสบายมากยิ่งขึ้น ได้รับรางวัลอันทรงเกียรติ  Asian Service Award (ASA) 2021 และจะเป็นต้นแบบในการขับเคลื่อนการเปลี่ยนแปลงการให้บริการในภูมิภาคเอเชีย
โดยในปีนี้ EA เป็นบริษัทหนึ่งเดียวในภูมิภาคเอเชียที่ได้รับรางวัลอันทรงเกียรติจากโครงการประกวดนี้ โดยผ่านเกณฑ์การพิจารณาว่าต้องเป็นองค์กรที่ได้รับรางวัลบริการหรือรางวัลคุณภาพภายในประเทศมาก่อน พร้อมกับมีคุณสมบัติผ่านเกณฑ์การพิจารณาทั้ง 3 ด้าน ประกอบด้วย ความเป็นผู้นำและวัฒนธรรม ซึ่งเน้นวิธีการที่ผู้บริหารระดับสูงสร้างและปลูกฝังวัฒนธรรมที่มุ่งเน้นการบริการ เพื่อให้เกิดความสม่ำเสมอในการให้บริการ, ด้านนวัตกรรมในการสร้างสรรค์การให้บริการให้มีคุณภาพสูงขึ้น และด้านการใช้เทคโนโลยีในการให้บริการเพื่อยกระดับประสบการณ์ของลูกค้า